
Misericordia é: DÍA de perdón.
Non condenes,desculpa e comprende!


1. VER:Un xogo e un conto

-Contamos a historia do saco do carbón: Pedro entrou na súa casa pateando e contando a seu pai que o seu amigo Alberte o  tiña humillado fronte ao seu amigos e por iso desexáballe todo tipo de males.

O pai propúxolle coller un saco de carbón e tirar un carbón por cada desexo malo a unha camisa branca como se fose Alberte. Así o fixo. 

Á camisa chegáronlle poucos carbóns pero el estaba todo negro. E é que o mal que desexamos aos outros devólvense multiplicado en nós.
Que  nos di o conto?



1. XULGAR: Xesús non condena e perdoa.

-No evanxeo de hoxe uns homes levan a Xesús unha muller casada que foi infiel (=adúltera). E, con mirada vingativa, preguntan a Xesús que lle parece aplicarlle a lei xudía de apedrar a esta clase de pecadores. El contéstalles que “o que estea sen pecado que tire a primeira pedra”. Ponse a facer garabatos escribindo no chan, eles van liscando e Xesús dille: ”Muller, tampouco eu te condeno. Anda e en adiante non peques máis”.

QUE NOS QUERE DICIR XESÚS?


-É moi fácil condenar unha persoa: e cantas críticas facemos, canto dano podemos facer.
-Non xulgues a ninguén e respecta a todos, iso si, condena as malas accións. Xesús ante os acusadores toma posición, a ela  acóllea.
-Xesús en vez de condenar perdoa, dá outra oportunidade, anima ao cambio e devólvelle a dignidade perdida. Cancela o seu pecado e ela comeza una vida renovada (non adulterada).

Cando me sentín eu acusador ou acusado?
Que palabras escribiría Xesús no noso corazón?
Pos limites ao teu perdón a alguén?


1. ACTUAR: Non condenes, desculpa e comprende!

-Prepara ben o sacramento da misericordia. Escribe no teu corazón: paz, amor, perdón, amizade, Deus, misericordia.


-Reza o Noso Pai: perdoa como nós perdoamos, non nos deixes caer na tentación, líbranos do mal.


-Sé máis comprensivo cos fallos alleos, supera costumes machistas cara a muller, abre os ollos a tantos corazóns rotos que hai ao t u redor. Pon paz e perdón onde esteas.

Que vas facer?
E como grupo?




	LECTURAS
	ISAÍAS 43,16-21:Mirade que realizo algo novo; darei de beber ao meu pobo.

Isto di o Señor, que abriu camiño no mar e unha senda nas augas impetuosas; que sacou a batalla carros e cabalos, a tropa e os heroes: caían para non levantarse, apagáronse como mecha que se extingue. 

« Non lembredes o de outrora, non pensedes no antigo; mirade que realizo algo novo; xa está abrollando, non o notades? 

Abrirei un camiño no deserto, correntes no ermo. Glorificaranme as bestas salvaxes, chacais e avestruces, porque poñerei auga no deserto, correntes na estepa, para dar de beber ao meu pobo elixido, a este pobo que me formei para que proclame a miña loanza».


· SAL.125:
· 

	O Señor estivo grande connosco, e estamos alegres.



· FILIPENSES3,8-14: 

· Por Cristo perdino todo, morrendo a súa mesma morte.


Xoán. 8, 1-11: O que estea sen pecado…

Narrador: Naquel tempo, Xesús retirouse ao monte das Oliveiras. Ao amencer presentouse de novo no templo, e todo o pobo acudía a el, e, sentando, ensinábaos. Os escribas e os fariseos  trouxéronlle una muller sorprendida en adulterio,e, colocándoa no medio, dixéronlle:
Fariseos:- « Mestre, esta muller foi sorprendida en flagrante adulterio. A lei de Moisés manda apedrar as adúlteras; ti, que dis?». 
Narrador: Preguntáballe isto para comprometelo e poder acusalo. Pero Xesús, inclinándose, escribía co dedo no chan. Como insistían en preguntarlle, incorporouse e díxolles: 
Xesús: -«O que estea sen pecado, que lle tire a primeira pedra».
Narrador: E inclinándose outra vez, seguiu escribindo. Eles, ao oílo, foron liscando un a un, empezando polos máis vellos. E quedou só Xesús, coa muller no medio, que seguía alí diante. Xesús incorporouse e preguntoulle:
Xesús: -« Muller,onde están os teus acusadores?; ningún te condenou?». 
Narrador: Ela contestoulle:
Muller: -« Ningún,Señor».
Narrador: Xesús díxolle:
Xesús: -« Tampouco eu te condeno. Anda, e en adiante non peques máis».
PALABRA DO SEÑOR.

(Narrador – Fariseos – Xesús - Muller)
